CELEX: 32010R0114
Language: sk
Date: 2010-02-09 00:00:00
Title: Nariadenie Komisie (EÚ) č. 114/2010 z  9. februára 2010 , ktorým sa mení a dopĺňa nariadenie (ES) č. 2229/2004, pokiaľ ide o lehotu, v rámci ktorej má EFSA zaujať stanovisko k návrhu revíznych správ týkajúcich sa účinných látok, v prípade ktorých existujú jasné indikácie, že nemajú žiadne škodlivé účinky (Text s významom pre EHP)

10.2.2010   
            
            
               SK
            
            
               Úradný vestník Európskej únie
            
            
               L 37/12
            
         NARIADENIE KOMISIE (EÚ) č. 114/2010
   z 9. februára 2010,
   ktorým sa mení a dopĺňa nariadenie (ES) č. 2229/2004, pokiaľ ide o lehotu, v rámci ktorej má EFSA zaujať stanovisko k návrhu revíznych správ týkajúcich sa účinných látok, v prípade ktorých existujú jasné indikácie, že nemajú žiadne škodlivé účinky
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 druhý pododsek,
   keďže:
   
               (1)
            
            
               V súlade s článkom 24b nariadenia Komisie (ES) č. 2229/2004 z 3. decembra 2004, ktorým sa stanovujú podrobné pravidlá na vykonanie štvrtej etapy pracovného programu, na ktorý sa vzťahuje článok 8 ods. 2 smernice Rady 91/414/EHS (2), ak existujú jasné indikácie, že možno očakávať, že účinná látka nemá žiadne škodlivé účinky na zdravie ľudí ani zvierat, ani na podzemnú vodu a ani žiadny neprijateľný vplyv na životné prostredie, táto látka sa má zaradiť do prílohy I k smernici 91/414/EHS bez predchádzajúcej porady s EFSA.
            
         
               (2)
            
            
               V prípade, že účinná látka bola zaradená v súlade s článkom 24b nariadenia (ES) č. 2229/2004 bez predchádzajúcej porady s EFSA, na základe článku 25a uvedeného nariadenia má EFSA zaujať stanovisko k návrhu revíznej správy najneskôr do 31. decembra 2010.
            
         
               (3)
            
            
               Vzhľadom na veľké množstvo účinných látok, ktoré sa zaradili do uvedenej prílohy v súlade s článkom 24b nariadenia (ES) č. 2229/2004, je potrebné, aby sa úradu EFSA poskytlo viac času na vydanie stanoviska. V prípade uvedených účinných látok existujú jasné indikácie, že nemajú žiadne škodlivé účinky. Vzhľadom na uvedené fakty je vhodné, aby sa lehota, v rámci ktorej má EFSA vydať stanovisko, predĺžila do 31. decembra 2012.
            
         
               (4)
            
            
               Nariadenie (ES) č. 2229/2004 by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   V článku 25a nariadenia (ES) č. 2229/2004 sa slová „31. decembra 2010“ nahrádzajú slovami „31. decembra 2012“.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. februára 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 379, 24.12.2004, s. 13.